Боронғо заманда кешеләр кометалар нимә икәнен, уларҙың ҡайҙан килгәнен белмәгән.Улар күктә ғәҙәти булмаған һәм ваҡытлыса күренеш булып күренгән. Ҡайһы бер халыҡтар комета күренеүҙе яҡын киләсәктә насар хәбәр билдәһе тип уйлағын, королдең үлемен йәки һуғышта еңелеүҙе комета яҡынлашыуы менән аңлатҡан. Ҡайһы бер илдәрҙә комета күренгән йылдар уңышлы була, тыуым арта, аҙыҡ-түлек мул була тип уйлағандар. Боронғо Ҡытай астрономдары күктә ҡасан комета күренгәнен, уның күренешен, ҡайһы урында булыуын ентекләп яҙып барғандар. 1910 йылда Галлея кометаһы ҡойроғо менән Ер орбитаһы киҫеләсәге билдәле булды. Комета ҡойроғондағы зарарлы газдар Ер атмосфераһын ағыулаясаҡ тигән хәүеф килеп тыуа. Ысынында иһә комета ҡойроғондағы газдар бик әҙ, Ер өсөн бер ниндәй ҙә хәүеф янамай.